《送别》
宋代·周行己

人生如断蓬，万里忽相值。会日常苦难，别日常苦易。

十年闻子名，未识已心醉。我友岂不多，爱子好心地。

身小胸胆大，面目无邪气。磊磊栋梁姿，温温瑚琏器。

人物衰落尽，百马逢一骥。我怀未倾倒，离别已复至。

天寒霜正繁，山险道不利。君行独何为，百里求自试。

愿持孝友资，发为恻隐治。上马且勿难，吾民伫嘉惠。

他年庙堂上，举此亦不异。强饭数寄书，待尔慰穷悴。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。